Auditooriumi analüüs
Paljude esinejate häda seisneb selles, et nad räägivad kas liialt keeruliselt (kuulajad ei saa aru) või siis hoopiski ülemäära elementaarsel tasemel. Selle tulemusena ei viitsi kuulajad neile esinejatele ka eriti tähelepanu osutada.
Taolise olukorra vältimiseks katsu juba kõne ettevalmistuse käigus leida võimalikult palju informatsiooni oma publiku kohta. Kes nad on? Miks nad Sind kuulavad? Millesse nad usuvad jne. Mida rohkem teavet Sul on, seda paremini oskad oma esinemist kuulajakeskselt ette valmistada.
Video valmimist toetas Eesti Ettevõtluskõrgkool Mainor www.eek.ee
Kuulajate kaardistamine
- Kui palju on kuulajaid? Sellest lähtuvalt tead omi materjale paljundada, arvesse võtta vajamineva tehnika hulka jne.
- Kui vanad nad ja mis soost nad on? Tead, millist keelekasutust endale lubada, milliseid paremini arusaadavaid näiteid tuua jne. On üsna selge, et kui publiku hulgas on enamuses meesterahvad, siis näidetega, mis naistele rohkem korda läheks, Sa ilmselt mehi ei veena
- Milline on nende haridustase ja teemakohane ettevalmistus? See annab Sulle ülevaate, milliselt tasemelt alustama peaksid.
- Kas on tegu võõraste inimestega või vanade tuttavatega? Vanade tuttavatega on diskussioon kergem tekkima kui võõrastega.
- Kas grupis on väljakujunenud liidreid? Kas need liidrid on Sinu kui esineja suhtes hästi meelestatud?
- Kas kuulajatel on teema või kõneleja suhtes eelarvamusi?
- Milline on nende kultuuritaust, väärtushinnangud ja veendumused? Inimeste juures, kelle väärtushinnanguteks on: “1. Raha 2. Raha 3. Raha”, Sa tõenäoliselt jutuga “1. Päike 2. Kodu 3. Heinamaa” väga kaugele ei jõua.
Vajaduste ja ootuste kaardistamine
Kuulajad tahavad alati saada vastust oma alateadlikule küsimusele: “Mis kasu minul sellest on?”. Juhul, kui Sa oskad nende küsimusele edukalt vastata, oled teinud suure sammu positiivse suhte loomisele kuulajaskonnaga. Selleks, et sellele küsimusele vastata, pead teadma, mida kuulajad Sinult ootavad. Selleks pööra tähelepanu järgmistele küsimustele:
- Miks nad Sinu ettekannet kuulama tulevad?
- Kas neid huvitab see teema?
- Kas osaletakse vabatahtlikult või sunniviisiliselt?
- Mida nad loodavad näha, kuulda või teada saada?
- Mida nad ootavad, et Sa ütleksid või teeksid?
Eelnevate teadmiste ja oskuste kaardistamine
Esineja peamiseks ülesandeks on muuta esitus kuulajate teadmiste tasemele vastavaks. Samuti on esineja eesmärgiks anda kõigile kuulajatele võimalus aru saada ja kaasa mõelda. Kui kuulajate teadmised on erinevad või esineja ei tunne neid, tuleb alustada näitlikult ja lihtsalt, mis omakorda ei tähenda, et esinemine võib olla lame ja sisutu.